Ελληνική Ονοματολογική Εταιρεία

Η Ελληνική Ονοματολογική Εταιρεία (Association Onomastique Grecque) ιδρύθηκε το 1980 στην Αθήνα από τον Ιωάννη Θωμόπουλο.

Σκοπός
Ως κύριο σκοπό της η Ελληνική Ονοματολογική Εταιρεία έχει την προαγωγή της επιστήμης της Ονοματολογίας στον χώρο του Ελληνισμού με κάθε νόμιμο μέσο έχοντας ως αντικείμενο τη συλλογή, επεξεργασία και μελέτη (συγχρονική και ιστορική-ετυμολογική) των κυρίων ονομάτων: τοπωνυμίων (ονόματα τόπων), οικωνυμίων (ονόματα κατοικημένων περιοχών), ανθρωπωνυμίων (βαφτιστικά, επώνυμα/επίθετα, παρωνύμια/παρατσούκλια), ζωωνυμίων (ονόματα ζώων ή ονόματα περιοχών που πήραν την ονομασία τους με βάση κάποιο ζώο), κτλ.

Μέσα
Από τα κυριότερα μέσα για την υλοποίηση του σκοπού αυτού είναι:
 Η έκδοση του επιστημονικού ονοματολογικού περιοδικού Ονόματα (τ. 1-22).
 Η οργάνωση επιστημονικών ονοματολογικών συνεδρίων - ημερίδων - διαλέξεων.
 Η λειτουργία ονοματολογικής βιβλιοθήκης ανοιχτής στο κοινό.
 Η σύνταξη και αξιοποίηση της ονοματολογικής βιβλιογραφίας προς διευκόλυνση των ερευνητών.
 Η παρακίνηση, καθοδήγηση και ενίσχυση της συλλογής ονοματολογικού υλικού και γενικότερα των ονοματολογικών ερευνών, κ.λπ.

Μέλη
Ως τακτικά μέλη η Ελληνική Ονοματολογική Εταιρεία έχει σημαντικές προσωπικότητες από τον χώρο των γραμμάτων όπως Ακαδημαϊκούς, Πανεπιστημιακούς, Διδάκτορες, Ερευνητές, Εκπαιδευτικούς και γενικότερα οποιονδήποτε επιδεικνύει έμπρακτο ενδιαφέρον και ασχολείται ερευνητικά με τα κύρια ονόματα (βαφτιστικά, επώνυμα, παρωνύμια, τοπωνύμια).

Διατελέσαντες Πρόεδροι
Οι διατελέσαντες πρόεδροι της Ελληνικής Ονοματολογικής Εταιρείας είναι κατά χρονολογική σειρά οι εξής:

 Ιωάννης Θωμόπουλος (1980-1989)
 Ιωάννης Προμπονάς (1989-1998)
 Αθανάσιος Βελέντζας (1998-2001)
 Ελευθερία Γιακουμάκη (2001-2007)
 Χρίστος Οικονομόπουλος (2007-2013)
 Άγγελος Αφρουδάκης (2013-2016)
 Χρυσούλα Καραντζή (2016-2017)
 Ξενοφών Τζαβάρας (2017-2022)

Συνέδρια
Η Ελληνική Ονοματολογική Εταιρεία έχει μέχρι στιγμής διοργανώσει τα εξής πανελλήνια ονοματολογικά συνέδρια, τα πρακτικά των οποίων έχουν δημοσιευθεί σε αντίστοιχους τόμους του περιοδικού Ονόματα:
 Α΄ Πανελλήνιο Ονοματολογικό Συνέδριο: Τα τοπωνύμια των νήσων του Αιγαίου (Λήμνος, 27-29 Σεπτεμβρίου 1991) (Πρακτικά, τ. 14 (1994)).
 Β΄ Πανελλήνιο Ονοματολογικό Συνέδριο (Καστελόριζο, 7 Σεπτεμβρίου 1996) (Πρακτικά, τ. 15 (2000)).
 Γ΄ Πανελλήνιο Ονοματολογικό Συνέδριο: Ονοματολογικά Ευβοίας (Χαλκίδα, 11-12 Οκτωβρίου 2003) (Πρακτικά, τ. 17-18 (2005)).
 Δ΄ Πανελλήνιο Ονοματολογικό Συνέδριο: Ονοματολογικά Κυκλάδων (Τήνος, 20-22 Οκτωβρίου 2005) (Πρακτικά, τ. 19 (2007)).
 Ε΄ Πανελλήνιο Ονοματολογικό Συνέδριο: Ονοματολογικά Φθιώτιδος (Λαμία, 3-5 Οκτωβρίου 2008) (Πρακτικά, τ. 20 (2013)).
Στ΄ Πανελλήνιο Ονοματολογικό Συνέδριο: Ονοματολογικά Μικράς Ασίας & Ίμβρου-Τενέδου (Αθήνα, 2-4 Νοεμβρίου 2018) (Πρακτικά, τ. 22 (2019)).
Ζ΄ Πανελλήνιο Ονοματολογικό Συνέδριο: Ονοματολογικά Νάξου & Μικρών Κυκλάδων (Νάξος, 1-3 Νοεμβρίου 2021) (Πρακτικά, τ. 24 (2023)) .
Η' Πανελλήνιο Ονοματολογικό Συνέδριο: Ονατολογικά Πελοποννήσου (Ανδρίτσαινα, 28-30 Ιουλίου 2023) (Πρακτικά υπό έκδοση)

Η Ελληνική Ονοματολογική Εταιρεία έχει μέχρι στιγμής συνδιοργανώσει τα εξής συνέδρια: 

 Διεθνές Συνέδριο (συνδιοργάνωση με το Τμήμα Γλώσσας, Φιλολογίας και Πολιτισμού Παρευξεινίων Χωρών της Σχολής Κλασικών και Ανθρωπιστικών Σπουδών του Δημοκρίτειου Πανεπιστημίου Θράκης): «Η «ιστορική» Θράκη υπό το πρίσμα των εθνο-γλωσσολογικών μελετών» (Κομοτηνή, 6-8 Οκτωβρίου 2017), (Πρακτικά υπό έκδοση).

Ημερίδες - Διημερίδες
Η Ελληνική Ονοματολογική Εταιρεία έχει μέχρι στιγμής διοργανώσει τις εξής ονοματολογικές ημερίδες - διημερίδες:
 Τριακονταετηρίς (1980-2010) (Αθήνα, 27 Ιανουαρίου 2010) (Πρακτικά, τ. 21 (2017)).
 "Το όνομα στην ελληνική γραμματεία και τέχνη διά μέσου των αιώνων" προς τιμή του Γ. Χατζιδάκι (Αθήνα, 11-12 Νοεμβρίου 2010) (Πρακτικά, τ. 21 (2017)).

Βιβλιογραφία
 Περιοδικό Ονόματα, τ. 1-22, Αθήνα (Ελληνική Ονοματολογική Εταιρεία).
 Συμεωνίδης Π. Χαράλαμπος 1992: Εισαγωγή στην Ελληνική Ονοματολογία, Θεσσαλονίκη (Αφοί Κυριακίδη).
Συμεωνίδης Π. Χαράλαμπος 2010: Ετυμολογικό Λεξικό των Νεοελληνικών Οικωνυμίων, (Κέντρο Μελετών Ιεράς Μονής Κύκκου).
Τριανταφυλλίδης Μανόλης 1996: Τα Οικογενειακά μας Ονόματα, Θεσσαλονίκη (ΑΠΘ, ΙΝΣ / Ίδρυμα Μ. Τριανταφυλλίδη).

Εξωτερικοί Σύνδεσμοι
https://onomatologiki.wordpress.com/
http://onomatology.blogspot.com 

Κατηγορία:Ονοματολογία
Κατηγορία:Λαογραφία στην Ελλάδα